《赠冯文罴迁斥丘令诗》
魏晋·陆机

于皇圣世，时文惟晋。受命自天，奄有黎献。阊阖既辟，承华再建。

明明在上，有集惟彦。

奕奕冯生，哲问允迪。天保定子，靡德不铄。迈心玄旷，矫志崇邈。

遵彼承华，其容灼灼。

嗟我人斯，戢翼江潭。有命集止，翻飞自南。出自幽谷，及尔同林。

双情交映，遗物识心。

人亦有言，交道实难。有頍者弁，千载一弹。今我与子，旷世齐欢。

利断金石，气惠秋兰。

群黎未绥，帝用勤止。我求明德，肆于百里。佥曰尔谐，俾民是纪。

乃眷北徂，对扬帝祉。

畴昔之游，好合缠绵。借曰未给，亦既三年。居陪华幄，出从朱轮。

方骥齐镳，比迹同尘。

之子既命，四牡项领。遵涂远蹈，腾轨高骋。庆云扶质，清风承景。

嗟我怀人，其迈惟永。

否泰有殊，穷达有违。及子春华，从尔秋晖。逝将去我，陟彼朔陲。

非子之念，心孰为悲。

作者简介：陆机（261－303），字士衡，吴郡吴县（今江苏苏州）人，西晋文学家、书法家，孙吴丞相陆逊之孙、大司马陆抗之子，与其弟陆云合称“二陆”。孙吴灭亡后出仕晋朝司马氏政权，曾历任平原内史、祭酒、著作郎等职，世称“陆平原”。后死于“八王之乱”，被夷三族。他“少有奇才，文章冠世”（《晋书·陆机传》），与弟陆云俱为中国西晋时期著名文学家，被誉为“太康之英”。陆机还是一位杰出的书法家，他的《平复帖》是中古代存世最早的名人书法真迹。